钦定古今图书集成/历象汇编/岁功典/第081卷
## 钦定古今图书集成/历象汇编/岁功典/第081卷

| 钦定古今图书集成 历象汇编 第八十一卷 |

| |

钦定古今图书集成历象汇编岁功典

第八十一卷目录

冬部纪事

冬部杂录

冬部外编

岁功典第八十一卷

《帝王世纪》：“颛顼黄帝之孙，昌意之子，以水承金，位在
北方，主冬，以水事纪官。”

《周礼天官》：“小宰之职六曰冬官，其属六十，掌邦事。大
事则从其长，小事则专达。”

《庖人》：“凡用禽献，冬行鱻羽膳膏膻。”〈订义〉史氏曰：“用鱻羽
于冬，冬时阳气大，鱼潜雁定而肥也，饮食之滋。冬膳
羊脂曰膏膻，以其物之所便，而调和之也。”

《兽人》冬献狼。〈订义〉杨谨仲曰：“《疏》谓狼，山兽，山主聚，故狼
膏聚而温。狼，阳物，其性自温，故冬献之。”

《食医》饮齐视冬时。〈订义〉贾氏曰：“视犹比也。”方氏曰：“齐与
《王制》迟速异，齐之齐同。饮齐”，水浆醴凉之类。饮齐视
冬，固以寒为主，然饮润物而清之，亦冬之事。

凡和：冬多《咸》。〈订义〉《易》氏曰：“冬为水，味多咸，以养肾
疾。医冬时有嗽上气疾。”〈订义〉史氏曰：“寒之馀毒。传于华
盖而上升。故冬有嗽上气之疾。”
《掌皮》、掌冬敛革。〈订义〉史氏曰：“皮已干谓之革。”贾氏曰：“兽
皮治去其毛曰革。革须治用功深，故冬敛之。”

《染人》冬献功。〈订义〉贾氏曰：“《𫄸元》与夏总染，至冬功成，并
献于王。”

春官司尊彝，冬烝，祼用黄彝。〈订义〉郑锷曰：“黄彝者，画为
黄目也。人目未尝黄龟目则黄气之清明未有如龟
者，故《记》曰：黄者中也，目者清明也，言酌于中而清明
于外也。冬者万物归根复命之时，祼用黄彝？言明于
外而欲以观其复。”

司巫《冬堂赠》《无方无算》。〈订义〉郑锷曰：“冬则赠送不祥，与
季冬赠恶梦之赠同。凡送行必自堂始，自内而外，故
于堂上行赠送礼以送之。其送也无定方，或东或西，
或南或北，其路则无算数，或千里，或万里，欲其去之
之远。”刘执中曰：“冬者岁之穷，理宜推故以纳新者也。
况堂乃人之所寝而安之者，不宜有邪气以妨春阳
之来，不宜有妖祟以碍吉”祥之至，故男巫以脯醢币
帛绕堂而赠以遣之，故曰：“无方”；小大多少莫不除之，
故曰：“无算。”

《夏官·挈壶氏》：“凡军事，县壶，以序聚𣝔。凡丧，县壶，以代
哭者。皆以水火守之，分以日夜。及冬，则以火爨鼎水
而沸之而沃之。”〈订义〉王昭禹曰：“县壶以盛水，分刻漏也。”
郑康成曰：“击𣝔，两木相敲，行夜时也。分以日夜者，异
昼夜漏也。漏之箭，昼夜共百刻，冬夏之时，间有长短
焉。《大史立成法》，有四十八箭。”郑司农曰：“冬水冻，漏不
下，故以火炊水沸以沃之，谓沃漏也。”薛氏曰：“以火爨
鼎，使之不凝；以火守壶，使之不差。施之于军事，所以
严守警；施之于丧”事，所以严凶哀。朝廷朝夕之礼，亦
常以是为节。然《春官鸡人》十国事为期，则告之时，而
此复特掌之挈壶氏者，盖天子备官，挈壶掌漏，鸡人
告时。诸侯则掌漏告时，一于挈壶氏而已。

《校人》“冬祭马，步献马，讲驭夫。”〈订义〉郑康成曰：“马步，神，为
灾害马者。”郑锷曰：“寒气总至，马方在厩，必存其神，使
不为灾。”唐人之颂曰：“冬祭马步，存神也。”王昭禹曰：“马
步，为马祷行冬则大阅之时，故祭马步。”贾氏曰：“马神
称步，若元冥之步、人鬼之步之类，与酺字异音同义。”
郑锷曰：“及冬之时，自春所养乘者，至是皆见其良矣，
乃择其良者以献于王，如物至”冬成而可献也。“于是
之时，则讲驭夫”，谓讲论其知驭车之法能与不能也，
与臧仆之意同。讲必以冬，驭夫则主驭者将使之驭。
使车，贰车、佐车之人。五驭必有法，安可不讲其艺乎？
于冬讲之，一年之事也。

圉师“冬献马。”〈订义〉项氏曰：“冬则所产之马成矣，故献之。”
《秋官》薙氏掌杀草，冬日至而耜之。〈订义〉《郑锷》曰：“冬日已
至，阴极而冻，于时则以耜而划之，划覆其根，冻死于
冬，则来春不能萌。”

《冬官考工记》：弓人：“冬析干则易。”〈订义〉郑康成曰：“《易》理滑
致也。”郑锷曰：“凡木之材，至冬则坚凝可治，治于冬则
节目易去，其理滑易矣。”

《拾遗记》：“周穆王东巡大骑之谷，西王母来共玉帐高
会，进崑流素莲。素莲者，一房百子，凌冬而茂。”

《韩子·说林》篇：管仲、隰朋从桓公伐孤竹，春往冬返，迷
惑失道。管仲曰：“老马之智可用也。”乃放老马而随之，
遂得道。行山中无水，隰朋曰：“蚁冬居山之阳，夏居山
之阴，蚁壤一寸，而仞有水。”乃掘地，遂得水。

《左传襄公十三年》：“冬，城防，书事，时也。于是将早城，臧武仲请俟毕农事，礼也。”〈注〉土功虽有常节，通以事闲
为时。

《晏子谏上篇》：景公时，雨雪三日而不霁，公被狐白之
裘，坐堂侧陛。晏子入见，公曰：“怪哉！雨雪三日而天不
寒？”晏子对曰：“婴闻古之贤君，饱而知人之饥，温而知
人之寒，今君不知也。”公曰：“善。”乃令出衣发粟与饥寒
《谏下》篇：景公为履，黄金之綦，饰以银，连以珠，良玉之
絇，其长尺冰月服之，以听朝。晏子朝，公迎之，履重，仅
能举足，问曰：“天寒乎？”晏子曰：“君奚问天之寒也？古圣
人制衣服也，冬轻而暖，夏轻而清。今君之履，冰月服
之，是重寒也，履重不节，是过任也，失生之情矣。”
《列子周穆王》篇：“老成子学幻于尹文先生，深思三月，
遂能于冬月起雷。”

《殷汤》篇郑师文：“及冬而叩征弦，以激蕤宾，阳光炽烈，
坚冰立散。”

《左传》昭公九年：冬，筑郎囿。书时也。季平子欲其速成
也。叔孙昭子曰：“《诗》曰：‘经始勿亟，庶民子来’。焉用速成，
其以剿民也。”

《说苑》：景差相郑，郑人有冬涉水者，出而胫寒。后景差
过之，下陪乘而载之，覆以上衽。晋叔向闻之，曰：“景子
为人国相，岂不固哉？吾闻良吏居之，三月而沟渠修，
十月而津梁成，六畜且不濡足，而况人乎？”

《吕氏春秋分职篇》：卫灵公天寒凿池，宛春谏曰：“天寒
起役，恐伤民。”公曰：“天寒乎？”宛春曰：“公衣狐裘，坐熊席，
陬隅有灶，是以不寒。今民衣敝不补，履决不组，君则
不寒矣，民则寒矣。”公曰：“善。”令罢役。

《列子杨朱篇》：昔者宋国有田夫，常衣黂仅以过冬。暨
春东作，自曝于日，不知天下之有广厦隩室，绵纩狐
貉。顾其妻曰：“负日之暄，人莫知者，以献吾君，将有重
赏。”

《吴越春秋》：“越王欲复吴仇，冬则抱冰悬胆于户，出入
尝之。”

《烈士传》：“孟尝君食客三千，齐士有乞食冯煖，寒冬无
裤，面有饥色。”

《汉书郊祀志》：高祖二年冬，东击项籍而还入关，问故
秦时上帝祠何帝也？对曰：“四帝，有白青黄赤帝之祠。”
高祖曰：“吾闻天有五帝，而四何也？吾知之矣，迺待我
而具五也。”迺立黑帝祠，名曰北畤。

《食货志》：“冬民既入，妇人同巷相从夜绩。女工一月得
四十五日必相从者，所以省费燎火，同巧拙而合习
俗也。”〈注〉服虔曰：“一月之中又得夜半，为十五日，凡四
十五日也。”

《魏相传》：“中谒者赵尧举春，李舜举夏，儿汤举秋，贡禹
举冬，四人各职一时。”〈注〉应劭曰：“四时各举所施行政
事。”服虔曰：“主一时衣服礼物，朝祭百事也。”

《西京杂记》：“汉制，天子玉几，冬则加绨锦其上，谓之绨
几。以象牙为火笼，笼上皆散华文，后宫则五色绫文。
以酒为书滴，取其不冰，以玉为砚，亦取其不冰。夏设
羽扇，冬设缯扇。公侯皆以竹木为几，冬则以细罽为
橐以凭之，不得加绨锦。”

《汉书武帝本纪》：元鼎三年“冬，徙函谷关于新安，以故
关为弘农县。”

元封五年冬，行南巡狩，至于盛唐，望祀虞舜于九嶷，
登灊天柱山，自寻阳浮江，亲射蛟江中，获之。舳舻千
里，薄枞阳而出，作《盛唐枞阳之歌》。遂北至琅邪，并海，
所过，礼祠其名山大川。

辟寒温室殿，武帝建，冬处之温煖也。以椒涂壁，被之
文绣，香桂为柱，设火齐屏风，鸿羽帐，规地以罽宾氍
毹。

《汉书杜延年传》：“延年子缓为太常，治诸陵县，每冬月
封具狱日常去酒省食，官属称其有恩。”

《于定国传》：“定国为廷尉，食酒至数石不乱。冬月治请
谳，饮酒益精明。”

《召信臣传》：“信臣征为少府大官，园种冬生葱韭菜茹，
覆以屋庑，昼夜㸐蕴火，待温气乃生，信臣以为此皆
不时之物，有伤于人，不宜以奉供养，及他非法食物，
悉奏罢，省费岁数千万。”〈㸐古然字〉
《元后传》：“莽知太后妇人厌居深宫中，欲虞乐以市其
权，令太后四时车驾巡狩四郊，存见孤寡贞妇。冬飨
饮飞羽，校猎上兰，登长平馆，临泾水而览焉。”

桓谭《新论》：“太原郡民以隆冬不火食五日，虽有病缓
急犹不敢犯，为介之推故也。”

《后汉书锺离意传》：“意辟大司徒侯霸府，诏部送徒诣
河内，时冬寒，徒病不能行，路过弘农，意辄移属县，使
作徒衣，县不得已与之，而上书言状，意亦具以闻。光
武得奏，以见霸曰：‘君所使掾何？乃仁于用心，诚良吏
也’。”

《光武本纪》：“建武二十一年冬，鄯善王、车师王等十六
国，皆遣子入侍奉献，愿请都护。帝以中国初定，未遑
外事，迺还其侍子，厚加赏赐。”

《桓郁传注》：“上谓郁曰：‘卿经及先师，致复文雅’。”其冬，上亲于辟雍，自讲所制《五行章句》已，复令郁说一篇。上
谓郁曰：“我为孔子，卿为子夏，起予者商也。”

《章帝本纪》元和二年诏曰：“《春秋》于春，每月书王者，重
三正，慎三微也。律，十二月立春，不以报囚。《月令》，冬至
之后，有顺阳助生之文，而无鞠狱断刑之政。朕咨访
儒雅，稽之典籍，以为王者生杀，宜顺时气。其定律无
以十一月、十二月报囚。”

《安陆府志》：“后汉黄香事亲至孝，冬则以身温被。”
《后汉书虞诩传》：“祖父经为郡县狱吏，案法平允，务存
宽恕。每冬月上其状，恒流涕随之。尝称曰：‘东海于公
高为里门，而其子定国卒至丞相。吾决狱六十年，虽
不及于公，其庶几乎！子孙何必不为九卿耶？故字诩
曰升卿’。”

《崔寔传》：“寔为五原太守。五原土宜麻枲，而俗不知织
绩。民冬月无衣，积细草而卧其中，见吏则衣草而出。
寔至官，斥卖储峙，为作纺绩织纴𦈌缊之具以教之，
民得以免寒苦。”

《东夷传》：“挹娄，古肃慎之国也。土气极寒，常为穴居，好
养豕，食其肉，衣其皮，冬以豕膏涂身，厚数分，以御风
寒。”

《三辅决录》：“孙辰字允公，家贫不仕，居杜城中，织箕为
业，明诗书。为郡功曹。冬月无被，有槁一束，暮卧其中，
旦收之。”

《楚国先贤传》：“孟宗至孝，母好食笋，宗入林中哀号，方
冬为之出，因以供养。时人皆以为孝感所致。”

《魏志杜畿传》：“畿为河东太守，课民畜牸牛草马，下逮
鸡豚犬豕，皆有章程，百姓劝农，家家丰实。畿乃曰：‘民
富矣，不可不教也’。”于是冬月修戎讲武，又开学宫，亲
自执经教授，郡中化之。

《邴原别传》：原家贫早孤，邻有书舍，原过其旁而泣。师
曰：“童子苟有志，我徒相教，不求资也。”于是遂就书。一
冬之间，诵《孝经》《论语》，自在童龀之中，嶷然有异。及长，
金玉其行。

《魏志郑浑传》：“浑迁阳平、沛郡二太守，郡界下湿，患水
涝，百姓饥乏。浑于萧、相二县界兴陂遏，开稻田，郡人
皆以为不便。浑曰，地势洿下，宜溉灌，终有鱼稻经久
之利，此丰民之本也。遂躬率吏民兴立功夫，一冬间
皆成，比年大收，顷亩岁增，租入倍常，民赖其利，刻石
颂之，号曰郑陂。”

《广志》：“魏时汉中太守王图，每冬献笋，谓之。”《笴》。〈音快。〉
《魏略》：颜斐字文林。为京兆尹，课民当输租时，车牛各
致薪两束，为冬寒冰炙笔砚。风化大行。

《述异记》：“三国时，昆明国贡魏嗽金鸟，鸟形如雀，吐金
屑如粟。至冬，此鸟即畏霜雪，帝乃起温室以处之，名
曰辟寒台。”故谓吐此金为“辟寒金。”

《魏世》，“河内冬雨枣。”

《晋书礼志》：“武帝咸宁元年，太康四年、六年冬，皆自临
宣武观，大阅众军。”

《王祥传》：“祥继母常欲生鱼，时天寒冰冻，祥解衣将剖
冰求之，冰忽自解，双鲤跃出，持之而归。乡里惊叹，以
为孝感所致焉。”

《刘殷传》：殷曾祖母王氏，盛冬思堇而不言，食不饱者
一旬矣。殷怪而问之，王言其故，殷时年九岁，乃于泽
中恸哭曰：“王母在堂，无旬月之养。殷为人子而所思
无获，皇天后土，愿垂哀愍。”声不绝者半日，于是忽若
有人云：“止止声。”殷收泪视地，便有堇生焉，因得斛馀
而归，食而不减，至时堇生乃尽。

《石崇传》：崇每冬得韭蓱齑。王恺密货崇帐下，问其所
以，答云：“韭蓱齑，是𢭏韭根杂以麦苗耳。”

《周𫖮传》：“王敦素惮𫖮，每见𫖮辄面热，虽复冬月扇面，
手不得休。”

《公孙凤传》：“凤隐于昌黎之九城山谷，冬衣单布，寝土
床，弹琴吟咏，陶然自得。”

《孙登传》：“登，汲郡共人，无家属，于郡北山为土窟居之，
冬则被发自覆。”

《世说》：晋孝武帝年十二，时冬天，昼日不著复衣，但著
练衫五六重，夜则累茵褥。谢公谏曰：“圣体宜令有常，
陛下昼过令，夜过热，恐非摄养之术。”帝曰：“昼动夜静。”
谢公出叹曰：“上理不减先帝。”

《晋书吴隐之传》：“隐之迁左卫将军，虽居清显，禄赐皆
颁亲族，冬月无被尝澣，衣乃披絮，勤苦同于贫庶。
会稽典录盛吉为廷尉，每至冬月，罪囚当断，其妻执
烛，吉持丹笔，相向垂泣。”

裴启《语林》：“羊稚舒冬月酿酒，令人抱瓮，须臾复易人，
速成而味好。”

辟寒荀奉倩与妇至笃，冬月妇病热，乃出中庭，自取
冷，还以身熨之。

《晋书张骏传》：“谦光殿北曰元武黑殿，冬三月居之，其
傍有直省、内司、寺署，一同方色。”

《邺中记》：“石虎冬月施熟锦流苏斗帐，四角安纯金龙

石虎皇后出女骑一千，冬月皆著紫纶巾。

石虎冬月为复帐，四角安纯金，银凿镂香炉。

《宋书沈道虔传》：“道虔冬月无复衣，戴颙闻而迎之，为
作衣服，并与钱一万。及还，分身上衣及钱，悉供诸兄
弟子无衣者。”

《朱百年传》：百年与孔凯友善，百年家素贫，母以冬月
亡衣，并无絮，自此不衣绵帛。尝寒时就凯宿，衣悉袷
布。饮酒醉眠，凯以卧具覆之，百年不觉也。既觉，引卧
具去体，谓凯曰：“绵定奇温。”因流涕悲恸。凯亦为之伤
感。

《清异录》：“丹阳锺忠以元嘉冬月晨行，见有蛇长二尺
许，文色似青琉璃，头有双角，白如玉，感而畜之，自是
赀业日登。”

《荆州记》：“新阳县惠泽中有温泉，冬月未至。数里遥望，
白气浮蒸如烟，上下采映，状若绮疏。”

《南越志》：“獞人，冬编鹅毛，杂木叶为衣。”

《南史王僧孺传》：僧孺幼聪慧，有馈其父冬李，先以一
与之，僧孺不受曰：“大人未见，不容先尝。”

《王虚之传》：“虚之庭中杨梅树，隆冬三实。墓上橘树，一
冬再实。时人咸以为孝感所致。”

《梁书。武帝本纪》：“帝勤于政务，孜孜无怠。每至冬月四
更竟，即敕把烛看事，执笔触寒，手为皴裂。”

《昭明太子传》：“太子每霖雨积雪，遣腹心左右周行闾
巷，视贫困家有流离道路，密加振赐。又出主衣绵帛，
多作襦裤，冬月以施贫冻。若死亡无可以敛者，为备
棺槥。”

《南史梁安成康王秀传》：“天监十三年，为郢川刺史。每
冬月常作襦裤以赐冻者。”

《梁书顾协传》：协少清介，有志操。初为廷尉，正，冬服单
薄，寺卿蔡法度谓人曰：“我愿解身上襦与顾郎，恐顾
郎难衣食者。竟不敢以遗之。”

《小名录》：“任昉字彦升，乐安人。文章之美，冠绝一时，官
至太常。昉有四子：东里、西华、南容、北叟，俱小名，并无
术，坠其家业。刘孝标见昉诸子流离不能自振，平生
旧交莫有收恤者。西华冬月著葛被练裙，路逢峻峻，
惕然矜之，乃广朱公叔《绝交论》。到溉见其论，抵几于
地，终身为恨。”

《南史沈瑀传》：“湖熟县方山埭高峻，冬月公私行侣以
为艰。明帝使瑀行修之。瑀乃开四洪，断行客就作，三
日便办。”

《建康实录》：“陈后主祯明二年，初，覆舟山及松柏林冬
月出木醴，后主以为甘露之瑞，俗呼为‘雀饧’。”

《魏书灵征志》：“兴和元年冬，西兖州济阴郡宛句县濮
水南岸有泉涌出，色清味甘，饮者愈疾。”

《梦隽》后魏宋琼，母病，冬月思瓜。琼梦见人与瓜，觉，得
之手中，时称“孝感。”

《隋书礼仪志》：“大业三年，炀帝在榆林，突厥启民及西
域东胡君长并来朝贡。帝欲夸以甲兵之盛，乃命有
司陈冬狩之礼，诏虞部量拔延山南北周二百里，并
立表记。前狩二日，兵部建旗于表所，五里一旗，分为
四十军，军万人，骑五千匹。前一日，诸将各帅其军，集
于旗下，鸣鼓后至者斩。诏四十道使，并扬旗建节，分”
申佃令，即留军所监猎布围，围阙南面，方帻而前。帝
服紫裤褶，黑介帻，乘闟猪车，其饰如木辂，重辋漫轮，
蚪龙绕毂，汉《东京卤簿》所谓“猎车”者也。驾六黑骝。太
常陈鼓笳铙箫角于帝左右，各百二十。百官戌服骑
从，鼓行入围，诸将并鼓行赴围。乃设驱逆骑千有二
百，闟猪停轫。有司敛大绥，王公已下皆整弓矢，陈于
驾前。有司又敛小绥，乃驱兽出，过于帝前。初驱过，有
司整御弓矢，以前待诏；再驱过，备身将军奉进弓矢；
三驱过，帝乃从禽，鼓吹皆振，坐而射之。每驱必三兽
以上。帝发，抗大绥；次王公发，则抗小绥；次诸将发，射
之无鼓，驱逆之骑乃止。然后三军四夷百姓皆猎，佃
将止，虞部建旗于围内，从驾之鼓及诸军鼓俱振，卒
徒皆噪。诸获禽者，献于旗所，致其左耳。大兽公之，以
供宗庙，使归荐腊于京师，小兽私之。

《大业杂记》：“炀帝筑西苑，周二百里，其内造十六院，庭
植名花，秋冬即剪杂彩为之，色渝则改著新者。其池
沼之内，冬月亦剪彩为芰荷。”

大业五年，吴郡送《扶芳二百树》。其树蔓生缠绕，他树
叶圆而厚，凌冬不凋。

辟寒隋末长安禁苑内一大树，冬月雪中忽花叶茂
盛，及凋谢结实，其子光明灿烂，如火之明，数日皆化
为蛱蝶飞去。

谭景升冬则绿布衫，或卧于风雪霜中，经日，人谓已
毙，视之，气休休然。父常念之，每遣家僮寻访，春冬必
寄之衣及钱帛。景升捧之喜，复书，遽遣家僮乃厚遗
之。才去，便以钱帛及所寄衣出街路，见贫寒者与之，
及寄于酒家，一无所留。

李意期于城角中作一土窟，居其中。冬虽单衣，但饮酒食脯及枣，或百日，或二百日不出。

《琅嬛记》：“贞观中，冬月祁寒，韦维家池水彻底俱冻。至
季春，水无停流，而此地凝结如故。使人凿之，干坚如
石。维往谛视，皆水晶也，人以为祥瑞。其近岸方丈馀
有疏松，树影依然在内。维制为屏风置室中，远视皆
以为真松树也，争以纸摹之。后举进士，自大理卿累
至户部郎中，善于剖判，时人称之。”

《唐六典》：“京畿及天下诸县令，若应受之田，皆起十月，
里正勘造簿历，十一月县令亲自给授，十二月内毕。
凡天下朝集使，皆令都督、刺史及上佐更为之，皆以
十月二十五日至京都。十一月一日，户部引见讫，于
尚书省与群官礼见，然后集于考堂，应考绩之事。
凡注官，皆对面唱示，若官资未相当及以为非便者，
听”至三注。三注不伏注至冬。《检旧判》注拟

《唐书百官志》：“光宅元年，改工部曰冬官。”

《李适传》：“天子飨会游豫，惟宰相及学士得从。冬幸新
丰，历白鹿观，上骊山，赐浴汤池，给香粉兰泽。”

《酉阳杂俎》：明皇尝冬月召山人包超，令致雷声，超对
曰：“来日及午有雷。”遂令高力士监之。一夕，醮式作法，
及明至已矣，曾无纎翳，力士惧之，超曰：“将军视南山，
当有黑气如盘矣。”力士望之如其言。有顷风起，黑气
漫空，疾雷数声。

《集异记》：开元中，诗人王昌龄、高适、王之涣齐名。一日
天寒微雪，三诗人共诣旗亭贳酒小饮，忽有梨园伶
官十数人登楼会宴，俄有妙妓四辈寻续而至，旋则
奏乐，皆当时之名部也。昌龄等私相约曰：“我辈各擅
诗名，每不自定其甲乙，今可密观诸伶所讴，若诗入
歌词之多者，则为优矣。”俄而一伶拊节而唱，乃曰：“寒
雨连江夜入吴，平明送客楚山孤。洛阳亲友如相问，
一片冰心在玉壶。”昌龄则引手画壁曰一绝句寻。又
一伶讴曰：“开箧泪沾臆，见君前日书。夜台何寂寞，犹
是子云居。”适则引手画壁曰一绝句。寻。又一伶讴曰：
“奉帚平明金殿开，强将团扇共徘徊。玉颜不及寒鸦
色，犹带昭阳日影来。”昌龄则又引手画壁曰：“二绝句。”
之涣自以得名已久，因谓诸人曰：“此辈皆潦倒乐官，
所唱皆巴人《下里》之词耳。”因指诸妓之中最佳者曰：
“待此子所唱如非我诗，则终身不敢与子争衡矣。”须
臾，次至双鬟，发声则曰：“黄河远上白云间，一片孤城
万仞山。羌笛何须怨杨柳，春风不度玉门关。”之涣即
揶揄二子曰：“田舍奴，我岂妄哉！”因大谐笑。诸伶皆起
诣曰：“不知诸郎何此欢噱？”昌龄等因话其事。诸伶竞
拜曰：“俗眼不识神仙，乞降清重，俯就筵席。”三子从之，
醉欢竟日。

《雍录》：学士院北厅前有花砖道，冬中日及五砖，为入
直之候。李程性懒，好晚入，常过八砖乃至，众呼为“八
砖学士。”

《开元天宝遗事》：“内库中有七宝砚罏”，曲尽其巧。每至
冬寒砚冻，置于罏上，砚冰自消。冬月帝常用之。
岐王少惑女色，每至冬寒，手冷不近于火，惟于妙妓
怀中揣其肌肤，称为“‘暖手’。常日如是。”

岐王有玉鞍一面，每至冬月则用之，虽天气严寒，则
此鞍在上坐，如温火之气。

申王每至冬月有风雪苦寒之际，使宫妓密围于坐
侧，以御寒气，自呼为“妓围。”

杨国忠于冬月，常选婢妾肥大者，行列于前以遮风，
盖藉人之气以相暖，故谓之“肉阵。”

杨国忠家以炭屑用蜜捏塑成双凤，至冬月则然于
炉中，及先以白檀木铺于炉底，馀灰不可参杂也。
巨豪王元宝，每至冬月大雪之际，令仆夫自本家坊
巷口，扫雪为迳路，躬亲立于坊巷前，迎揖宾客，就本
家具酒炙宴乐之，为“煖寒之会。”

逸人王休，居太白山下，日与僧道异人往还。每至冬
时，取溪冰敲其精莹者煮建茗，共宾客饮之。

开元时，高太素隐商山，起六逍遥馆，各制一铭，其三
为冬日初出。铭曰：“折胶堕指，梦想负背。金锣腾空，映
檐白醉。”尝取“白醉”二字以铭阁。

《续博物志》：李泌在衡山事明瓒禅师。瓒云：欲学者先
将笔砚碎却。明瓒，北宇大照之门人，性懒，群僧令看
盐，雨至流于池，群僧殴之，不怒。冬月卧于灶前不起，
以粥洒其头，因就头取吃，号懒瓒，作《明心论》。

《太平御览》：“唐大历中，太原府清源县人韩景辉养冬
蚕成茧，诏给服终身。”

《清异录》：裴晋公盛冬常以鱼儿酒饮客。其法用龙脑
凝结，刻成小鱼形状，每用沸酒一盏，投一鱼其中。
《杜阳杂编》：同昌公主堂中设却寒帘，类玳瑁班，有紫
色，云“却寒之鸟骨所为也。”

辟寒唐隐君子田游岩，一日冬晴，就汤泉沐发，风于
朝晖之下。适所亲者至，曰：“高年岂不自爱，而草草若
是耶？”游岩笑而答曰：“天梳日帽，他复何需？”

蓝采和常衣破蓝衫，六銙黑木腰带，一脚著靴，一脚

一柱满室如春，人归，更取馀烬。”

《辽史营卫志》：“冬捺钵曰广平淀，在永州东南三十里，
本名白马淀，东西二十馀里，南北十馀里。地既坦夷，
四望皆沙碛，木多榆柳。其地饶沙，冬月稍暖，牙帐多
于此坐。冬与北南大臣会议国事，时出校猎讲武，兼
受南宋及诸国礼贡。皇帝牙帐，以枪为硬寨，用毛绳
连系，每枪下黑毡伞一，以芘卫士风雪。枪外小毡帐”
一层，每帐五人，各执兵仗，为《禁围》。

《国老谈苑》：宋太祖尝冬月彻兽炭，左右启曰：“今日苦
寒。”上曰：“天下民寒者众，朕何独温愉哉！”

《归田录》：曹武惠王彬，国朝名将，勋业之盛无与为比。
其所居堂室敝坏，子弟请加修葺。公曰：“时方大冬，墙
壁瓦石之间，百虫所蛰，不可伤其生。”其仁心爱物如
此。

《清异录》：庐山白鹿洞，游士辐辏，每冬寒，醵金市乌薪
为御冬备，号“黑金社。”

《宋史范仲淹传》：“仲淹少有志操，既长，依戚同文学，昼
夜不息，冬月惫甚，以水沃面，食不给，至以糜粥继之。
人不能堪，仲淹不苦也。”

《戚同文：传》同文尚信义，宗族闾里贫乏者周给之，冬
月多解衣裘与寒者。不积财，不营居室，深为乡里推
服。

《呼延赞传》：“赞并州太原人，历行宫内外都巡检。服饰
诡异，性复鄙诞，不近理。盛冬以水沃孩幼，冀其长能
寒而劲健。”

《邵氏闻见前录》：谢希深、欧阳永叔官洛阳时，同游嵩
山，自颍阳归，暮抵龙门、香山。雪作，登石楼望都城，各
有所怀。忽于烟霭中有策马渡伊水来者。既至，乃钱
相遣厨传歌妓至。吏传公言曰：“山行良劳，当少留龙
门赏雪，府事简，无遽归也。”钱相遇诸公之厚类此。
《长编》：宋仁宗朝，河北、河东初置义勇。至英宗朝，推行
其法，渐及陕西，皆以地接胡、羌，有守御之备。每岁冬
教一月，民虽以为劳，而边防之计有不得已。

《玉海》：“熙宁四年冬，诏以诸寺监祠事隶太常，以肃奉
神之礼。”

《东京梦华录》：“卖生鱼则用浅抱桶，以柳叶间串清水
中浸，或循街出卖。冬月即黄河诸远处客鱼来，谓之
‘车鱼’”，每斤不上一百文。

《乾淳岁时记》：“都下自十月以来，朝天门内外竞售锦
装新历，诸般大小门神、桃符、锺馗、狻猊、虎头及金彩
缕花、春帖、旛胜之类，为市甚盛。”

《谈薮》：“韩𠈁胄暮年以冬月携家游西湖，画船花舆，遍
览南北二山之胜，末乃置宴于南园，族子判院与焉。
席间有献牵丝傀儡为土偶负小儿者，名为‘迎春黄
胖。韩顾族子汝名，能诗可咏，即承命一绝云：‘脚踏虚
空手弄春，一人头上要安身。忽然线断儿童手，骨肉
都为陌上尘’。韩大不乐，不终宴而归。未几祸作
奚囊’”《橘柚》。陶士行贫时，冬日母子尝著敝葛。及士行
贵，母恒于公服袖口内缝一片，曰：“汝当作佳官，尽心
恤民，勿忘著葛衫时也。”

《鸡肋编》：燕地妇女，冬月以苦蒌涂面，谓之“佛妆。”但皆
傅而不洗，至春煖方涤去，久不为风日所侵，故洁白
如玉也。

《谈苑》：“雄霸沿边塘洎，冬月载蒲苇，悉用凌床，官员亦
乘之。”

《元氏掖庭记》：淑妃龙瑞娇，贪而且妒，宫人少有不如
意，笞挞至死。有不欲置之死地者，则百计千方，致其
苦楚。冬则卧冰，谓之“炼肋。”

《畜德录》：夏忠靖公原吉尝得赐古砚，冬月仆炙冰破
损甚，恐公知，召喻之曰：“受赐不加爱惜，吾之罪也。”遂
释之。

《近峰纪略》：正德戊寅冬，驾幸扬州，河冰方合。上问何
时当解，江彬对曰：“立春，然尚有旬馀日也。”上曰：“春迎
之即至耳，焉能候之。”命迎春于扬州之东郊。明日百
花盛开，河水流澌，臣民骇睹。

《菽园杂记》：吴中民家计一岁食米若干石，至冬月舂
臼以蓄之，名冬舂米。尝谓开春农务将兴，不暇为此，
及冬预为之。闻之老农云：“不特为此。春气动则米芽
浮起，粒亦不坚，此时舂者多碎而为粞，折耗颇多。冬
月米坚，折耗少，故及冬舂之。”

《诗经邶风谷风》章：“我有旨蓄，亦以御冬。”〈笺〉蓄聚美菜
者，以御冬月乏无时也。

《春秋》：宣公十五年“冬，蝝生。”〈注〉螽子以冬生，遇寒而死，
故“不成螽。”

《礼记·月令》：“天地不通，闭塞而成冬。”

《礼运》：“昔者先王未有宫室，冬则居营窟。”

《儒行》“儒有冬夏，不争阴阳之和。”

《乡饮酒义》：“北方者冬，冬之为言中也，中者藏也《尔雅》：“冬猎为狩。”〈注〉得兽取之无所择。

《公羊传》：“冬曰烝。”〈注〉荐，尚稻。雁。烝，众也。气盛貌。冬，万物
毕成，所荐众多，芬芳备具，故曰“烝。”

《素问·风论篇》以冬壬癸，中于邪者为肾。

《四时剌逆从论》篇：“冬者盖藏，血气在中，内著骨髓，通
于五藏。”

《山海经》：“尧光之山有兽焉，其状如人而彘鬣，穴居而
冬蛰，其名曰猾褢，其音如斲木，见则县有大繇。”
《管子五行篇》：“黄帝得后土而辩乎北方，故使为李。冬
者，李也。”〈注〉《李狱》官也，取使象水平之也。

《禁藏》篇：“冬日之不滥，非爱冰也，为不适于身，便于体
也。”

《版法解》：“冬既闭藏，百事尽止，往事毕登，来事未起，方
冬无事，慎观终始，审察事理。”

《菁茅谋》篇：“大冬任甲兵，粮食不给，黄金之赏不足，谨
守五谷，黄金之谢物，且为之举。”

《文子精诚》篇：“政失于冬，辰星不效，其乡；冬政不失，国
家宁康。”

《列子·殷汤篇》：“吴楚之国有大木焉，其名为櫾，碧树而
冬生实，丹而味酸，食其皮汁，已愤厥之疾。齐州珍之，
渡淮而北，而化为枳焉。”

《庄子齐物论》篇：“‘其谷如秋冬’，以言其日消也。”

《则阳篇》：“暍者反冬乎冷风。”

《盗跖》篇：“古者民不知衣服，夏多积薪，冬则炀之，故命
之曰知生之民。”

《鹖冠子》：“斗柄指北，而天下皆冬。”

《荀子天论》篇：“天不为人恶寒而辍冬。”

《韩子解老篇》：“周公曰：‘冬日之闭冻也不固，则春夏之
长草木也不茂。天地不能常侈常费，而况于人乎’？”
《五蠹》篇：“尧之王天下也，冬日麑裘。”

《楚辞》“嘉南州之炎德兮，丽桂树之冬荣。”

《吕氏春秋离俗览》：“冬之德寒，寒不信，其地不刚，地不
刚则冻闭不开。”

《史记天官书》：“月行角天门，十月为四月，十一月为五
月，十二月为六月，水发近三尺，远五尺。”〈注〉“谓月行入
角与天门，若十月犯之，当为来年四月成灾”，十一月
则主五月也。

《河渠书》：“天子既临河决，作歌曰：‘吾山平兮钜野溢，鱼
沸郁兮柏冬日’。”〈注〉柏，犹迫也。《汉书音义》曰：“钜野满溢，
则众鱼沸郁而滋长也。”迫，冬日乃止。

《匈奴传》：“土地苦寒，汉马不能冬。”〈能音耐〉

《汉书东方朔传》：“朔上书曰：‘臣年十三学书三冬，文史
足用’。”〈注〉贫子冬日乃得学书。言文史之事。足可用也。
《魏相传》。“北方之神。颛顼乘坎。执权司冬。”〈注〉水为智，智
者谋，谋者重，故“为权。”

《越绝书》：“冬三月之时，草木既死，万物各异藏，故阳气
避之下藏，伏壮于内，使阴阳得成功于外。”

《贾谊新书》：“悬弧之礼义，北方之弧以枣。枣者，北方之
草，冬木也。”

《淮南子俶真训》：“冬日之不用翣者，非简之也，清有馀
于适也。”

《时则》训冬为权，权者，所以权万物也。权之为度也，急
而不羸，杀而不割，充满以实，周密而不泄，败物而弗
取，罪杀而不赦，诚信以必，坚悫以固，粪除苛慝，不可
以曲。故冬正将行，必弱以强，必柔以刚，权正而不失，
万物乃藏。

《精神训知》。“冬日之箑，夏日之裘，无用于己，则万物之
变为尘埃”矣。

《主术训》：“冬日之阳，万物归之，而莫使之然。”

《齐俗训》：贫人冬则羊裘解札，短褐不掩形，而炀灶口。
《春秋繁露官制象天篇》：“冬者，太阴之选也。”

《五行之义》篇：“水居北方，而主冬气。”

《阳尊阴卑篇》：“人生而天，而取化于天，哀气取诸冬。”
《天辩在人篇》。“大阴因水而起，助冬之藏也。”

冬，哀志也。

人无冬气，何以哀死而恤丧？天无哀气，亦何以激阴
而冬闭藏？

《阴阳出入上下篇》：“冬右阴而左阳。”

《治水五行篇》：“七十二日水用事，其气清寒而黑，闭门
闾，大搜索，断刑罚，执当罪，饬梁关，禁外徙，无决池堤。”
《祭义》篇：“冬上敦实。敦实，稻也，冬之所毕熟也。毕熟故
曰烝，烝言众也。”

《天地之行篇》：“荠以冬美。冬，水气也。荠，甘味也。乘于水
气而美者，甘胜寒也。”

《威德所生》篇：“冬者，天之威也。”

《如天之为篇》：“圣人冬修刑而致清。”方致清之时，见大
善亦立举之。

《京房易传》：“夏暑杀人，冬则物华实。”

《说苑》：“主冬者昴昏而中，可以斩伐田猎、盖藏，上告之
天子，下布之民。”

《后汉书律历志》：日行北陆谓之冬《鲁恭传》《易》曰：“潜龙勿用。”言十一月十二月，阳气潜藏，
未得用事，虽煦嘘万物，养其根荄，而犹盛阴在上，地
冻水冰，阳气否隔，闭而成冬。

《班固传》：“灵草冬荣，神木丛生。”

《白虎通五祀篇》：“冬祭井，井者，水之深藏在地中，冬亦
水王，万物伏藏。”

《论衡感虚》篇：“夫云出于丘山，降散则为雨矣。人见其
从上而坠，则谓之天，雨水也。冬日天寒，则雨凝而为
雪，皆由云气发于丘山，不从天上降集于地明矣。”
《释名》：“冬曰上天，其气上腾，与地绝也。冬，终也，物终成
也。”

《桃，诸》藏，桃也。诸，储也。藏以为储，待给冬月用之也。
瓠蓄皮瓠以为脯，蓄积以待冬月时用之也。

《说文》：“竹，冬生草也。”象形下垂者。箬也
《农家谚》，“冬青花不落湿沙。”

独断行，“冬为太阴，盛寒为水。祀之于行在庙门外之
西，軷壤厚二尺，广五尺，轮四尺，北面设主于軷上。”
王粲《务本论》：“野积逾冬，夺者无罪。”

《抱朴子·仙药篇》：“云母有五色并具，而多黑者，名云母，
宜以冬服之。”

《广譬》篇：“非分之达，犹林卉之冬华也。”

《拾遗记》：“背明国，在扶桑东，见日出于西方。其国昏昏
常暗，有醇和麦为麹以酿酒，一醉累月，食之，凌冬可
袒。”

昆仑山有柰，冬生子，碧色，以玉井水洗食之，骨轻柔，
能腾虚也。

岱舆山有草，名“莽煌”，叶圆如荷，去之十步，炙人衣则
燋，刈之为席，方冬弥温，以枝相摩，则火出。

《南方草木状》：“南方冬无积槁，濒海郡邑多马，有草，叶
类梧桐而厚，取以秣马，谓之肥马草。马颇嗜而食果
肥壮矣。”

冬叶姜叶也。苞苴物，交广皆用之。南方地热，物易腐
败，惟冬叶藏之，乃可持久。

《竹谱》：“篃箭竹类，一尺数节，亦中作矢。其笋冬生。”
傅休奕《紫华赋序》：“紫华，一名长乐华，旧生于蜀，其东
界特饶，中国奇而种之。余嘉其华纯耐久，可历冬而
服，故与友生各为之赋。”

卢谌《祭法》：“冬祀用雉腊兔，腊，用甘，用荆饧。”

《述异记》：杏园洲在南海洲中，多杏。海上人云仙人种
杏处。汉时尝有人舟行遇风，泊此洲五六日，日食杏，
故免死云。洲中有冬杏。王充《果赋》云：“冬实之杏，春熟
之甘。”晋郭太仪《果赋》云：“杏或冬而实。”

刘勰《新论履信》篇：“冬之得寒，寒不信则水土不坚，水
土不坚则安静之德废。”

《名医别录》“术以蒋山、白山、茅山者为胜。十一月、十二
月采者好，多脂膏而甘。其苗可作饮，甚香美。”

忍冬藤生，凌冬不凋，故曰“忍冬。”

《益州记》：“蒻之茎，蜀人于冬月取以舂碎，炙之，水淋一
宿为菹。”

《水经注》：“黄水出零阳县西北连巫山，溪出雌黄，颇有
神异，采，常以冬月祭祀，凿石深数丈，方得佳黄，故溪
水取名焉。”

“丹水东南历西岩下，岩下有大泉涌发，洪源巨轮，渊
深不测，𬞟藻冬芹，竟川含绿。虽严辰肃月，燕麦暄萋。”
《齐民要术》“区种瓜法，以瓜子布坑中，以粪覆之，又以
土薄散粪上，以足微蹑之。冬月大雪时，速并力推雪
于坑上为大堆。至春草生，瓜亦生，茎叶肥茂，异于常
者。又法：冬天以瓜子数枚内热牛粪中，冻即拾聚，置”
之阴地，正月地释，即耕布之，粪土覆之，肥茂早熟。
溲种可用雪汁，雪汁者，五谷之精也。使稼耐旱，常以
冬藏雪汁，器盛埋于地中。治种如此，则收常倍。
《隋书吐谷浑传》：“青海周回千馀里，中有小山，其俗至
冬辄放牝马于其上，言得龙种。”

《旧唐书南蛮传》：“林邑国，汉日南象林之地，在交州南
千馀里。地气冬煖，不识冰雪，常多雾雨。”

《唐本草》：“醍醐，酥之精液。好酥一石有三、四升，醍醐在
酥中，盛冬不凝。”

《食疗本草》：“石燕在乳穴石洞中者，冬月采之，堪食。”
种树书：“麦最宜雪”，谚云：“冬无雪，麦不结。”

《北户录》：“山橘子冬熟，有大如土瓜者，次如弹丸者，皮
薄，下气。普宁多有之。”

《酉阳杂俎》：“水耐冬。”此草经冬在水不死，成式于城南
村墅池中见之。

熊胆冬在右足。

岭南有蚁，大于秦中马蚁，结窠于甘树。“甘实时，常循
其上，故甘皮薄而滑。往往甘实在其窠中，冬深取之，
味数倍于常者。”

太原晋祠，冬有水底𬞟，不死，食之甚美。

《岭表录异》：“山姜，茎叶皆姜也，但根不堪食，亦与豆蔻
花相似而微小尔。花生叶间，作穗如麦粒，腌藏入甜
糟中，经冬如琥珀色，辛香可爱，用为脍，无以加矣五色线，王旻好劝人食芦菔根叶，云“冬食功多力甚，
养生之物也。”

青田溪冬天水热如汤，众鱼归之，名曰《鱼仓》。

《潇湘录》：“长安城禁苑内一大树，冬月雪中忽花叶茂
盛，及凋落结实，其子光明灿烂，如火之明焉。数日皆
化为红蛱蝶飞去。至明年，唐高祖自唐国长安，此必
前兆也。”

《太平御览。南夷志》：“水札鸟，出昆明池，冬月遍于水际。”
《清异录》：“酴醾盛开时，置书册中，冬间取以插鬓盖。花
腊耳。”

《开宝本草》：“威灵仙出商州上洛山及华山并平泽，以
不闻水声者为良。生先于众草，方茎数叶相对。冬月
丙丁、戊己日采根用。”

《益部方物记》：“芎叶为蘼芜。”《楚辞》谓“江蓠者根为芎叶，
落时可用作羹。”蜀少寒，茎叶不萎。今医家最贵川芎
云。

长生草：山阴蕨地多有之。修茎茸叶，色似桧、柏而泽，
经冬不凋损，故号“长生。”

羞寒花，蜀地处处有之。根茎缀花，蔽叶自隐，俗曰“羞
天花”，予易为“羞寒花。”

𬊈麻叶能螫人，有花无实，冒冬弗悴，可以祛疾。
《皇极经世观物内篇》：“冬为藏物之府。”

观冬则知《春秋》之所存。〈注〉《春秋》者，五伯之事业也，五
伯之时如冬。

《图经本草》“预知子，蔓生，依大木上，叶绿，有三角，实作
房，生青熟深红色，每房有子五、七枚，斑褐色，光润如
飞蛾，蜀人每贵重之。其根冬月采之，阴干，治蛊，其功
胜于子也。相传取子二枚缀衣领上，遇有蛊毒则闻
其有声，当预知之，故名。”

蒺藜冬月采之，黄白色。郭璞云：“布地蔓生，细叶，子有
三角，刺人。”

菩萨草生江浙州郡。凌冬不凋。秋中有花直出，赤子
如蒻头。冬月采根用，味苦。主中诸毒，研服之。又诸蛊
伤，捣汁饮，并傅之。

《云笈七签》：“治肾当用吹，吹为泻，吸为补。夫肾者阴之
精，坎之气，其色黑，其象如圆石，其神如白鹿，两头化
为玉童，长一尺，出入于肾。藏肾者，冬之用事，常以十
月、十一月、十二月，面北平坐，鸣金梁，七饮玉泉，三吸
元宫之黑气入口，九吞之，以补吹之损，以符呦鹿之
词，以致玉童之馔。益肾气，神和体，安可致长生之道。”
《歙砚说》：“水弦坑在眉子坑外，临溪，至冬水涸，方能取
之，入地丈馀，石多金花。”

《梦溪笔谈》：宋次道《春明退朝录》言：天圣中，青州盛冬
浓霜，屋瓦皆成百花之状。又庆历中，集禧观渠中冰
纹，皆成花果林木。元丰末，秀州人家屋瓦上冰亦成
花，每瓦一枝，正如画家所为。折枝有大花似牡丹、芍
药者，细花如海棠、萱草者，皆有枝叶，无毫发不具，气
象生动，虽巧笔不能为之，以纸拓之，无异石刻。
《政和本草》：“冬青，冬月青翠，故名。江东人呼为冻青。”
《物类相感志》：“伏中收松柴斫碎，以黄泥水浸，皮脱，晒
干，冬月烧之无烟。”

冬月令水不冰，以杨花铺砚槽，名“文房春风膏砚。”
《秀水闲居录》：《瘗鹤铭》：“润州扬子江焦山足石岩下，惟
冬序水退，始可摸打，世传以为王逸少书。”

《曲洧旧闻》：溱洧之源出马岭，今在河南府永安界，号
玉仙山。历城东南为溱洧，其水清，有鱼数种，土人不
善施网罟，冬积柴水中为罧以取之，以𢭏泽蓼，杂煮
大麦撒深潭中，鱼食之辄死，浮水可俯掇，久之复活，
谓之“醉鱼”云。

密县有一种冬桃，秋花夏实。八九月间，桃自开，其核
堕地而复合，肉生满其中，至冬而熟，味如淇上银桃
而加美，亦异也。

《吴船录》：“眉州城外，即玻璃江也，冬时水色如此。”
《诗序》：“潜季冬荐鱼”疏：“冬月既寒，鱼不行，乃性定而肥
充，故冬荐之也。”《天官庖人》注云：“鱼雁水涸而性定，则
十月已定矣。但十月初定，季冬始肥，取其尤美之时
荐之也。”

《蠡海集》：“人身类冬之日，坎用事，阳在内，喜嗜热物，滋
其阳也。”

气候类冬为阴，冬之夜半为严寒。

三建，虽曰天开于子，地辟于丑，人生于寅，然却但以
冬至为一建，小寒为二建，大寒为三建也。何以知其
然也？盖造历始于冬至，察天气也。候花信之风，始于
小寒，察地气也。辨人身之气，始于大寒，以厥阴为首，
察人气也。岂非三建之气，只在于立春之前也欤？
《证类本草列仙传》云：“赤松子服天门冬，齿落更生，细
发”复出。太原甘始服天门冬。人间三百馀年。《圣化经》
云。“以天门冬茯苓等分为末。日服方寸匕。则不畏寒。
大寒时单衣汗出也。”

《法帖刊误》：“今洛水冬月不冰，古人谓之温洛下有礜
石，取此石置瓮水中，水亦不冰《杨慎集张伯玉蓬莱阁诗》：“敲冰呈好手，识素竞交鸾。”
注：“越俗竞夸敲冰纸，剡水清洁山又多藤楮，以敲冰
时制之佳。盖，冬水也。”
《涌幢小品》：“白冬瓜一二斗许大，冬月收为果。又蜜饯
代果，可以御冬，故曰冬瓜。”今皆误书曰“东盖”，因“西瓜”
之对也。

《缾史》“月表”：冬花小友，风兰、天茄、金豆、金柑、金橘
《农政全书》：“冬天近晚，忽有老鲤斑云起，渐合成浓阴
者，必无雨，名曰护霜天。”

冬天南风三两日必有雪。

木瓜烂蒸擂作泥，入蜜与姜作煎饮用，冬月尤美。
冬月干塘，取鱼寄别池内，或入大桶速干水，取生泥
壅池。生泥只取烂泥，弗取干者，取过泥，速栽荇草，放
水入鱼。凡小池定在大池之旁，以便冬月寄鱼，
用马牙硝为细末，唾调涂手及面，寒月迎风不冷，
霜后芋子上芋白擘下，以液浆水煠过，㬠干。冬月炒
食，味胜蒲笋。

《本草纲目》：“韭黄，北人至冬移根于土窖中，培以马屎，
暖则即长，高可尺许，不见风日，其叶黄嫩，谓之韭黄，
豪贵皆珍之。”

冬葱即慈葱，或名大官葱。谓其茎柔细而香可以经
冬，大官上供宜之，故有数名。

《埤雅》云：“鲫鱼，旅行以相即也，故谓之鲫。不食杂物，故
能补胃。冬月肉厚子多，其味尤美。”

南方有“玉面狸”，专上树木，食百果。冬月极肥，人多糟
为珍品，大能醒酒。

鼬似貂而大，色黄而赤，其毫与尾可作笔，严冬用之
不折，世所谓“鼠须栗尾”者是也。

《德庆果》，广之德庆州出之。其树冬荣，子大如杯，炙而
食之，味如猪肉。

冰鼠：《东方朔》云：“生北荒积冰下。皮毛甚柔，可为席，卧
之却寒。”

《伏翼》善服气，故能寿，冬月不食。

兔至冬月，龁木皮，得金气而气内实，故味美；至春食
草麦，而金气衰，故不美也。

续随子一名拒冬。《苏颂》曰：“叶中出叶，数数相续而生，
故名续随子。冬月始长，故又名拒冬。”

苦菜一名《游冬》，经历冬春，故名。

《群芳谱》：“柳寄生，状类冬青，亦似紫藤，经冬不凋，冬月
望之，杂百树中，荣枯各异。出蜀中。”

清闲供冬时。晨起饮醇醪，负暄盥栉。禺中置毡褥，市
乌薪，会名士，作黑金社。晌午，挟䇲理旧稿，看晷影移
阶濯足。午后，携都统笼，向古松悬崖间，敲冰煮建茗。
日晡布衣皮帽，装嘶风镫，策蹇驴，问寒梅消息。薄暮，
围炉促膝，煨芋魁，说无上妙偈，谈剑术。
《峨眉山志》“海：梅高仅三尺，冬月开小花，结实如樱桃。”
《邵武县志》：“樵岚山一名金莲峰，樵溪之水出焉，溪产
鱼曰”红翼而白鳃。冬月始出，渔人竞取之。
《闽部疏》：“延福以南，有竹藂生，涉冬抽萌。慈，竹类也，而
长刺云。大者拱把吴、越，慈竹迥出其下。”

《列仙传》：“丁次都，不知何许人，为辽东丁氏作奴。丁氏
常使买葵，冬得生葵，问何得此葵，云：从日南买来。”
《南史。滕昙恭传》：“门外有冬生树二株，时忽有神光自
树而起，俄见佛像及夹侍之仪，容光显著，自门而入，
昙恭家人咸共礼拜，久之乃灭。远近道俗咸传之。”
《春明退朝录》：欧阳少师言，为河北都转运使，冬月按
部至沧景间，于野夜半闻车旗兵马之声，几达旦不
绝。问宿彼处人，云“是海神移徙，五七年间一有之。